กรมควบคุมโรค ชี้วัคซีนไฟเซอร์ 1.5 ล้านโดส กำหนดส่งออกจากอเมริกาใน 29 ก.ค.นี้
นพ.โอภาส การย์กวินพงศ์ อธิบดีกรมควบคุมโรค กล่าวถึงกรณีวัคซีนไฟเซอร์ 1.5 ล้านโดส กำหนดการเครื่องบินขนส่งวัคซีน จะออกเดินทางจากสหรัฐอเมริกาในวันที่ 29 กรกฎาคม 2564 โดยคาดว่าจะถึงประเทศไทยในวันถัดไป ทราบว่าเบื้องต้นมีการตรวจสอบคุณภาพของวัคซีนล็อตดังกล่าวมาแล้ว เมื่อมาถึงก็สามารถตรวจสอบเอกสารต่างๆ ให้ครบถ้วนก่อนการกระจายลงพื้นที่ ทั้งนี้ สิ่งสำคัญคือ วัคซีนไฟเซอร์ ต้องเก็บในอุณหภูมิ -70 องศาเซลเซียส เมื่อมาถึงจึงต้องรีบนำเข้าคลังที่มีอุณหภูมิตามกำหนด จากนั้นจะดูว่าต้องกระจายไปจังหวัดใดบ้างส่วนกรณีที่ ศบค.รายงานว่า กรมควบคุมโรค กระทรวงสาธารณสุข แจ้งว่าในส่วนของจังหวัดต่างๆ มีการจัดส่งวัคซีนแล้วยังมีวัคซีนค้างอยู่ 2 ล้านโดสโดยประมาณ ขอให้เร่งฉีดด้วยนั้น นพ.โอภาส การย์กวินพงศ์ กล่าวว่า กำลังให้มีการตรวจสอบเรื่องข้อมูล เนื่องจากคำว่าค้าง คือ 1.วัคซีนที่ส่งไป และ 2.ยอดที่คีย์ข้อมูล ซึ่งอาจจะเกิดจากไม่ได้คีย์ข้อมูล หรือเมื่อส่งจากจังหวัดไปอำเภอแล้วมีการคีย์ข้อมูลซ้ำกัน ตรงนี้กำลังเร่งให้มีการตรวจสอบว่ามีประเด็นแบบนี้หรือไม่ ทั้งนี้ ภาพรวมประชาชนยังมีความต้องการฉีดวัคซีนอยู่ เพราะเรื่องประสิทธิภาพมีข้อมูลวิชาการค่อนข้างแน่นหนาว่าใช้ได้ จึงอยากฝากให้ประชาชนควรฉีดวัคซีนเร็วที่สุดเมื่อถึงคิวฉีด ส่วนการฉีดในประชาชน 2 กลุ่มเป้าหมายหลักคือ ผู้สูงอายุ อายุ 60 ปีขึ้นไป และผู้มีโรคประจำตัว 7 กลุ่มโรคนั้น มีการฉีดสูงขึ้นเรื่อยๆ โดยเฉพาะใน กทม.